Az első világháború kitörését követően részt vett a galíciai harcokban, 1915 őszétől a balkáni fronton harcoló 3. hadsereg parancsnoka. Hadseregével 1915. október 9-én elfoglalta Belgrádot, majd a következő év januárjában ő vezette Montenegró katonai megszállását. A háború legsikeresebb hadvezérei közé tartozott, harcolt Dél-Tirolban, majd részt vett az orosz Bruszilov-offenzíva megállításában a keleti fronton. 1917 augusztus elejére visszafoglalta Bukovina döntő részét, érdemei elismeréséül megkapta a Katonai Mária Terézia-rend középkeresztjét.